**ΕΙΣΑΓΩΓΗ**

Ξεκινάμε την γραπτή εργασία η οποία αποτελείται από δέκα (10) κεφάλαια, για τα οποία ισχύουν οι εξής κοινές παρατηρήσεις:

1. Κάθε κεφάλαιο ξεκινά από νέα σελίδα ανεξάρτητα από το μέγεθος του κειμένου.
2. Η ψηφιακή εργασία συγγράφεται σε ένα αρχείο κειμενογράφου **Word**, όσοι χρησιμοποιούν το office της Microsoft ή **Writer** αν χρησιμοποιείται το LibreOffice. Η γραμματοσειρά των κειμένων είναι **Αrial** και το μέγεθος των γραμμάτων **12**.
3. Τα κείμενα έχουν το μέγεθος που είναι απαραίτητο ώστε να παρουσιάζουν με πληρότητα αυτό που πραγματεύονται. Εξαίρεση αποτελεί το πρώτο κεφάλαιο του οποίου το μέγεθος να κυμαίνεται μεταξύ 150 έως 180 λέξεων!
4. Το κείμενο της εργασίας γράφεται με πεζά γράμματα, τα κεφαλαία χρησιμοποιούνται μόνον εκεί που ορίζει η γραμματική.
5. Τα κεφάλαια όταν συγγραφούν τοποθετούνται με σειρά, ως ένα αρχείο με πρώτη σελίδα το εξώφυλλο.

**ΚΕΦΑΛΑΙΟ 1**

 **Ανάλυση της τεχνολογικής ενότητας που έχει επιλεγεί**

Πρόκειται για μια έκθεση όπου αναλύεται η τεχνολογική ενότητα από την οποία επιλέξατε το θέμα που μελετάτε και κατασκευάζετε.

Η τεχνολογική ενότητα που θα αναπτύξεις θα είναι μία από αυτές: **Εργαλεία – Μηχανές, Ενέργεια – Ισχύς, Μεταφορές** ή **Επικοινωνίες** (ανάλογα που υπάγεται το θέμα επιλογής) και **Γεωργική Τεχνολογία.**

Εξηγείς τι είναι και τι περιλαμβάνει (η τεχνολογική ενότητα) και συμπληρώνεις και κάθε άλλο στοιχείο που θεωρείς απαραίτητο, ώστε όταν το διαβάσει κάποιος να καταλάβει αυτό που αναφέρεσαι.

Το περιεχόμενο της έκθεσης πρέπει να αναζητηθεί από πηγές πληροφόρησης που τις αναζητάς από το διαδίκτυο (εκτός από την Βικιπαίδεια), από βιβλία, άρθρα εντύπων (εφημερίδες, περιοδικά) και φυσικά πρόσωπα.

 Να έχετε υπόψη ότι στο διαδίκτυο (Internet) οι πληροφορίες που συλλέγετε να είναι από αξιόπιστες σελίδες. Το διαδίκτυο είναι μια ανεξάντλητη πηγή πληροφοριών όπου συνυπάρχουν ψευδείς και αληθινές πληροφορίες. Αν μπείτε σε προσωπική ιστοσελίδα δίνετε μεγάλη προσοχή στον συγγραφέα της. Αν μπείτε σε ιστοσελίδα φορέα φροντίστε να είναι Κυβερνητικές (έχουν την προέκταση .gov ή .mil), Εκπαιδευτικές ιστοσελίδες (.edu), Εμπορικές (.com). Υπάρχουν και οι προεκτάσεις που εκφράζουν χώρα όπως είναι .gr, για την Ελλάδα ή .us,για τις ΗΠΑ, σε αυτή την περίπτωση ελέγχετε τον φορέα πχ μια αξιόπιστη εφημερίδα.

Επιλέγετε τις πληροφορίες που θεωρείτε ότι βοηθούν την σύνταξη της έκθεσης, να είναι μέσα στο θέμα και όποιος το διαβάσει να το κατανοήσει. Η διαδικασία της συγγραφής είναι σαν αυτή της έκθεσης.

Επιλέγω τα «κομμάτια» του κειμένου της πηγής ή των πηγών και κάνω στο κείμενό μου επικόλληση; Η επιλογή των «κομματιών» είναι σωστή διαδικασία αλλά η μεταφορά τους στο κείμενό σας να γίνει με δικά σας λόγια. Να γράψεις, αυτό που διάβασες, όπως θα το έλεγες σε κάποιον. Η εργασία σας με αυτόν τον τρόπο έχει το προσωπικό σας ύφος. Είναι η καλή συνήθεια που θα σας φανεί χρήσιμη κυρίως στις επόμενες βαθμίδες εκπαίδευσης. Να έχετε υπόψη ότι η αντιγραφή είναι κλοπή ενώ η μεταφορά με δικά σας λόγια κάνει αξιόπιστη την προσπάθειά σας.

Σε αυτό το κεφάλαιο το μέγεθος να κυμαίνεται μεταξύ 150 έως 180 λέξεων!

Το περιεχόμενο του κεφαλαίου αυτού είναι από πηγές πληροφόρησης οι οποίες πρέπει να αναγραφούν στο Κεφάλαιο 10 με τον τρόπο που πρόκειται να μάθετε όταν το παρουσιάσουμε. Για αυτό το λόγο μην αμελήσετε να σημειώσετε προσωρινά τις πηγές πληροφόρησης μέχρι να μεταφερθούν με πληρότητα στο Κεφάλαιο 10. Καταγράφουμε την διεύθυνση της ιστοσελίδας τον συγγραφέα αν αναφέρεται και το θέμα και στα έντυπα συγγραφέα, τίτλο και έκδοση, ώστε να μπορέσουμε να τις αναζητήσουμε όταν χρειαστεί.

ΣΗΜΕΙΩΣΗ: Το Κεφάλαιο αυτό γράφεται στην δεύτερη σελίδα του κειμενογράφου αφού στην πρώτη είναι το εξώφυλλο. Αν υπάρχει χώρος ελεύθερος μπορείτε να βάλετε και εικόνα, αλλά να μην επεκταθείτε και σε άλλη σελίδα.